Source: https://xpravo.eu/povinnost-doplnit-udaje-o-konecnych-uzivateloch-vyhod/
Timestamp: 2019-10-22 15:02:34+00:00
Document Index: 15112139

Matched Legal Cases: ['§ 2', '§ 2', '§ 6', '§ 10', '§ 15', '§ 11', 'súd ', '§ 6', '§ 3', '§ 10', '§ 10', '§ 6', '§ 6', '§ 6', '§ 6', '§ 6']

POVINNOSŤ doplniť údaje o KONEČNÝCH UŽÍVATEĽOCH VÝHOD
Povinnosť doplniť údaje o konečných užívateľoch výhod do obchodného registra u spoločností, ktoré tieto údaje nemajú zapísané, musí byť splnená do 31.12.2019. Túto povinnosť majú všetky existujúce spoločnosti zapísané v obchodnom registri. Výnimkou sú právnické osoby, ktoré sú subjektom verejnej správy, alebo emitentom cenných papierov prijatých na obchodovanie na regulovanom trhu, alebo zapísané v registri partnerov verejného sektora. Povinnosť doplnenia údajov o konečnom užívateľovi výhod sa týka aj nadácií, neinvestičných fondov a neziskových organizácií, v súlade so zákon č. 52/2018 Z. z.. Ministerstvo spravodlivosti SR upozorňuje, že k 16.7.2019 si túto povinnosť doplnenia údajov do obchodného registra splnilo zatiaľ len cca 10 % subjektov. Zápis je potrebné vykonať elektronicky alebo listinne prostredníctvom formulára, ktorý stanovuje vyhláška Ministerstva spravodlivosti SR. Doplnenie údajov o konečnom užívateľovi výhod je bezplatné.
Povinnosť doplniť údaje o konečných užívateľoch výhod. Zdroj: Pixabay.com
Povinnosť doplniť údaje o konečných užívateľoch výhod zakotvil zákon č. 52/2018 Z. z.
Zákon č. 52/2018 Z. z., ktorým sa mení a dopĺňa zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej ako „Zákon č. 52/2018 Z. z.„) zavádza okrem iného aj povinnosť registrovať a doplniť údaje o konečných užívateľoch výhod. V tejto súvislosti mení a dopĺňa viaceré právne predpisy.
Zápisu a doplnenia údajov o konečných užívateľoch výhod do obchdoného registra sa týka predovšetkým:
zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov (ďalej ako „zákon o ochrane pred legalizáciou príjmov„)
zákon Slovenskej národnej rady č. 71/1992 Zb. o súdnych poplatkoch a poplatku za výpis z registra trestov (ďalej ako „zákon o súdnych poplatkoch„)
zákon č. 530/2003 Z. z. o obchodnom registri a o zmene a doplnení niektorých zákonov (ďalej ako „zákon o obchodnom registri„)
Povinnosť zápisu údajov o konečnom užívateľovi výhod sa zavádza aj pre nadácie, neinvestičné fondy a neziskové organizácie, s čím súvisí novelizácia ďalších predpisov v zákone č. 52/2018 Z. z..
Ustanovenie § 2 ods. 3 zákona o obchodnom registri zavádza povinný zápis údajov o konečných užívateľoch výhod do obchodného registra
V zmysle § 2 ods. 3 zákona o obchodnom registri sa do obchodného registra zapisujú údaje o konečnom užívateľovi výhod v rozsahu:
trvalý alebo iný pobyt,
druh a číslo dokladu totožnosti, a
údaje, ktoré zakladajú postavenie konečného užívateľa výhod podľa zákona o ochrane pred legalizáciou príjmov z trestnej činnosti (napríklad, že ide o fyzickú osobu, ktorá skutočne ovláda alebo kontroluje právnickú osobu alebo že ide o fyzickú osobu, v prospech ktorej právnická osoba vykonáva svoju činnosť, v zmysle § 6a zákona o ochrane pred legalizáciou príjmov).
Povinnosť zapísať tieto údaje sa týka všetkých právnických osôb zapísaných v obchodnom registri. Výnimkou sú len subjekty verejnej správy, emitenti cenných papierov na regulovanom trhu a subjekty zapísané v registri partnerov verejného sektora, v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.
Konečný užívateľ výhod a údaje o ňom sú neverejné
V zmysle § 10 ods. 3 zákona o obchodnom registri sa údaje o KÚV nezverejňujú.
Právnické osoby zapísané do obchodného registra do 31. októbra 2018 sú povinné do 31. decembra 2019 podať návrh na zápis údajov o konečnom užívateľovi výhod
Keďže povinnosť zápisu údajov o konečných užívateľoch výhod platí až od 1. novembra 2018, zákonodarca stanovil obdobie, počas ktorého si majú už zapísané spoločnosti a subjekty v obchodnom registri (spravidla podnikatelia) doplniť údaje o KÚV. Uvedenú povinnosť zakotvuje § 15e zákona o obchodnom registri.
Doplnenie údajov o konečnom užívateľovi výhod sa vykonáva na Formulári č. 31 k vyhláške Ministerstva spravodlivosti SR č. 25/2004 Z. z.:
NÁVRH NA ZÁPIS ZMENY ZAPÍSANÝCH ÚDAJOV O KONEČNOM UŽÍVATEĽOVI VÝHOD
Návrh je možné podať listinne alebo elektronicky .
Ak si podnikateľ nesplní povinnosť zápisu údajov o konečnom užívateľovi výhod, hrozí mu POKUTA a na prípadnú žiadosť vybraných orgánov musí aj tak údaje o jeho KUV poskytnúť
V zmysle § 11 zákona o obchodnom registri môže registrový súd uložiť za nesplnenie povinnosti zapísať údaje o konečnom užívateľovi výhod pokutu až do 3.310,- EUR.
Zákon o ochrane pred legalizáciou príjmov ukladá právnickým osobám a účelovým združeniam majetku bez právnej subjektivity povinnosť:
identifikovať svojho konečného užívateľa výhod, a
v listinnej alebo ektronickej podobe viesť a aktualizovať identifikačné údaje o KÚV – a) pri fyzických osobách v rozsahu meno, priezvisko, rodné číslo alebo dátum narodenia (ak osoba nemá pridelené rodné číslo), trvalý pobyt alebo iný pobyt, štátna príslušnosť, druh a číslo dokladu totožnosti; pri fyzickej osobe – podnikateľovi v rozsahu údajov ako pri fyzickej osobe a naviac aj adresu miesta podnikania, identifikačné číslo, ak bolo pridelené, označenia úradného registra alebo inej evidencie, v ktorej je tento podnikateľ zapísaný, a číslo zápisu v nej, b) údaje, ktoré zakladajú postavenie konečného užívateľa výhod podľa § 6a ods. 1 zákona o ochrane pred legalizáciou a c) údaje, ktorými sa preukazuje postavenie konečného užívateľa výhod, ak tieto údaje nie sú súčasťou verifikačného dokumentu v registri partnerov verejného sektora.
Táto povinnosť sa netýka právnických osôb, ktoré sú subjektami verejnej správy, v zmysle § 3 ods. 1 zákona č. 523/2004 Z. z. o rozpočtových pravidlách verejnej správy v znení neskorších predpisov.
Údaje o konečnom užívateľovi výhod musí právnická osoba uchovávať aj 5 rokov po zániku postavenia KÚV a na požiadanie poskytnúť finančnej spravodajskej jednotke, orgánom činným v trestnom konaní, súdom a ďalším subjektom, v zmysle § 10a ods. 3 zákona o ochrane pred legalizáciou príjmov
Povinnosť poskytnúť súčinnosť majú právnické osoby a účelové združenia majetku bez právnej subjektivity v prípade, ak Register právnických osôb, podnikateľov a orgánov verejnej moci neobsahuje údaje o KUV, alebo ak existuje pochybnosť o pravdivosti alebo úplnosti týchto údajov. Register tieto údaje neobsahuje v prípade, ak zdrojový register (napr. obchodný register) nevedie údaje o konečnom užíateľovi výhod. Tzn., že ak si podnikateľ nesplní povinnosť zápisu údajov do KUV, na požiadanie je povinný tieto údaje aj tak poskytnúť, a to orgánom v zmysle § 10a ods. 3 zákona o ochrane pred legalizáciou príjmov.
Kto je Konečný užívateľ výhod (KUV)?
Konečný užívateľ výhod (ďalej aj ako „KUV„) je vždy jedna alebo viaceré fyzické osoby, ktoré skutočne ovládajú , kontrolujú alebo majú prospech z činnosti alebo obchodov právnickej osoby, fyzickej osoby – podnikateľa alebo združenia majetku. KÚV je vždy konkrétna fyzická osoba / fyzické osoby, ktoré sú konečnými osobami, ktoré požívajú výhody a prospech z činnosti, obchodov právnickej osoby, fyzickej osoby – podnikateľa alebo združenia majetku, alebo tieto subjekty ovládajú alebo kontrolujú.
Legálnu definíciu konečného užívateľa výhod upravuje § 6a zákona o ochrane pred legalizáciou príjmov. V zmysle § 6a ods. 1 zákona o ochrane pred legalizáciou príjmov:
Táto generálna klauzula určuje, ktorá fyzická osoba sa považuje za konečného užívateľa výhod. Ak nie je možné podľa toho určiť osobu, ktorá je KUV, zákon o ochrane pred legalizáciou príjmov ďalej príkladmo (demonštratívne) vymedzuje kritéria, ktoré osoby sú považované za KÚV. V § 6a ods. 1 Zákon o ochrane pred legalizáciou príjmov ďalej špecifikuje, aké fyzické osoby najmä patria medzi KUV:
Medzi konečných užívateľov výhod patrí najmä,
V zmysle § 6a ods. 2 Zákona o ochrane pred legalizáciou príjmov: Ak žiadna fyzická osoba nespĺňa kritériá uvedené v odseku 1 písm. a), za konečných užívateľov výhod u tejto osoby sa považujú členovia jej vrcholového manažmentu; za člena vrcholového manažmentu sa považuje štatutárny orgán, člen štatutárneho orgánu, prokurista a vedúci zamestnanec v priamej riadiacej pôsobnosti štatutárneho orgánu.
Súčasne, v zmysle odseku 3 § 6a zákona o ochrane pred legalizáciou príjmov: Konečným užívateľom výhod je aj fyzická osoba, ktorá sama nespĺňa kritériá podľa odseku 1 písm. a), b) alebo písm. c) druhého a štvrtého bodu, avšak spoločne s inou osobou konajúcou s ňou v zhode alebo spoločným postupom spĺňa aspoň niektoré z týchto kritérií.
Dôvodová správa k zákonu č. 52/2018 Z. z.
http://www.justice.gov.sk/Stranky/aktualitadetail.aspx?announcementID=2557